**Keith Thomas Armstrong** (s. 11. lokakuuta 1957 Corbridge, Englanti, Iso-Britannia) on englantilais-suomalainen jalkapallovalmentaja, joka on tehnyt myös mittavan pelaajauran Suomessa.

Tausta
------

Armstrong varttui Newcastlessa vuokratalossa. Jo kolmivuotiaasta lähtien hän pelasi jalkapalloa kadulla. Ensimmäinen Armstrongin paikan päällä näkemä liigaottelu lienee sijoittunut kauteen 1967–1968, jolloin Newcastle voitti Southamptonin 3–0 ottelussa, jossa katsojia oli 35 000. Sen jälkeen koululle mentiin kahdeksaksi, vaikka tunnit alkoivat vasta yhdeksältä. Tunnin verran pelattiin jalkapalloa ennen koulun alkamista.

Armstrong sai ns. oppipoikasopimuksen Sunderlandiin, mutta pelasi lainalla ainakin Newportissa, Scunthorpessa ja  Workingtonissa. Viimeksi mainitussa hän teki 16 pelissä 15 maalia, ja hänestä kiinnostuivat muun muassa Everton ja kotikaupungin Newcastle United. Kotoinen Newcastle United FC oli kuitenkin ainoa vaihtoehto. Ennen yhtään peliä seuran toimistoon tuli soitto Suomesta, jonne oli luvattu yksi pelaaja lainalle, ja kun Armstrong sattui olemaan paikalla, häneltä kysyttiin, haluaako hän lähteä Suomeen, mihin hän suostui.

Pelaajaura
----------

Armstrong tuli Suomeen vuonna 1979 Oulun Palloseuraan lainapapereilla suosikkiseurastaan Newcastle Unitedista. Suomessa Armstrong pelasi kaiken kaikkiaan yhdeksässä eri seurassa ja voitti kolme Suomen mestaruutta. Hän pelasi urallaan myös Hongkongissa.

### Tie Suomeen

Päätyminen OPSiin vuonna 1979 oli sattuman kauppaa. Armstrong kertoo olleensa allekirjoittamassa sopimusta Newcastlen kanssa, kun manageri Bill McGarrylle soitettiin. McGarry oli aiemmin luvannut lainata yhden pelaajistaan Suomeen pariksi kuukaudeksi. Matkalle aiottiin lähettää Jim Pearson, mutta hän loukkaantui. Pearsonin sijaan Suomeen päätyi Armstrong, jonka nouseminen Newcastlen edustusjoukkueeseen ja peliajan saaminen näytti tuolloin epätodennäköiseltä.

Vuonna 1984 muutosta Suomeen tuli perhesyiden takia pysyvä. Armstrong sai Suomen kansalaisuuden vuonna 1991.

Valmentajaura
-------------

Armstrong erosi suomalaisesta vaimostaan vuoden 1992 tienoilla ja aikoi lähteä Suomesta, mutta tarjous Rovaniemen Palloseurasta sai hänet jäämään Suomeen. Tätä ennen hän oli toiminut pelaajavalmentajana Vasa IFK:ssa ja IFK Mariehamnissa.

RoPSin hän johdatti Suomen Cupin finaaliin. Hän valmensi RoPS:ssa kaksi kautta, joiden jälkeen hän vaihtoi TP-Seinäjokeen, koska rovaniemeläisseuran johtoporras oli etsinyt uutta valmentajaa huolimatta Armstrongin jatkohaluista. TP-Seinäjoen hän nosti Veikkausliigaan, mutta vaihtoi itse kuitenkin seuraa Ykköseen pudonneeseen FC Hakaan.

Armstrong aloitti Hakassa vuonna 1997 ja nosti sen heti takaisin Veikkausliigaan. Tämän jälkeen Haka voitti harvinaiset kolme mestaruutta peräkkäin (1998, 1999, 2000). Europeleissä Armstrong ei kuitenkaan saavuttanut menestystä, vaikkakin Haka pääsi Mestarien liigan kolmannelle karsintakierrokselle Liverpoolia vastaan.

Vuonna 2002 Armstrong siirtyi Hakasta toiseen suomalaiseen suurseuraan Helsingin Jalkapalloklubiin. HJK:n hän palautti kultakantaan ottamalla kaksi mestaruutta vuosina 2002 ja 2003. Näin Armstrongilla oli koossa jo viisi Suomen mestaruutta valmentajana. Kaudella 2004 HJK ei kuitenkaan kyennyt enää uusimaan mestaruuttaan ja se sijoittui sarjataulukon keskivaiheille. Kaudeksi 2005 HJK nuorensi joukkuettaan paljon. Armstrong luotsasi sen kuitenkin ehkä hieman yllättäenkin Veikkausliigan toiselle sijalle ja vuonna 2006 uusi hopeasijan. Kaudella 2007 HJK ei menestynyt seurajohdon ja yleisön asettamien odotusten mukaisesti, minkä johdosta Armstrong erotettiin joukkueen peräsimestä syyskuussa joukkueen ollessa kahdeksannella sijalla liigassa. 

Vuosina 2012–2014 Armstrong toimi urheilutoimenjohtajana Seinäjoen Jalkapallokerhossa. Kaudella 2015 hän valmensi Tampereen Ilvestä, mutta sai sieltä potkut lokakuussa 2015. Amstrong nosti asiasta oikeusjutun Ilvestä vastaan, ja sen käsittely Pirkanmaan käräjäoikeudessa alkoi toukokuussa 2016. Käräjäoikeus asettui seuran kannalle jutussa ja määräsi hänet korvaamaan Ilves Edustus Oy:lle 15 903 euroa. Armstrong valitti tuomiosta Turun hovioikeuteen. Marraskuussa 2017 hovioikeus kumosi käräjäoikeuden tuomion ja määräsi Ilveksen maksamaan Armstrongille 17 200 euron korvaukset työsopimuksen perusteettomasta päättämisestä. Lisäksi Ilves joutui maksamaan Armstrongin oikeudenkäyntikuluja käräjäoikeudessa 13 000 euroa ja hovioikeudessa 12 000 euroa sekä maksamattomista puhelin- ja tietoliikennekuluista 1 022,58 euroa.

Marraskuussa 2016 FC Haka julkisti tehneensä 1+1-vuotisen valmentajasopimuksen Armstrongin kanssa. Lokakuussa 2017 sopimusta jatkettiin kahdella vuodella.

Vuosina 1999 (Haka), 2000 (Haka) ja 2003 (HJK) Armstrong on palkittu vuoden jalkapallovalmentajan tittelillä.

Valmennuksessa hän uskoo "kurinalaiseen pakkaan" ja vahvaan puolustukseen. Hollantilainen "totaalinen jalkapallo", sen tiukka joukkuekuri ja samanaikainen luovuus on hänelle esikuvana.

Armstrong perusti syksyllä 2006 oman koulutusyrityksen, *Keke Armstrong Oy*:n.

Ura kommentaattorina
--------------------

Valmennusuran ohella Armstrong on toiminut kommentaattorina televisiossa. Hänen ensimmäinen tehtävänsä kommentaattorina sattui vuonna 1998 jalkapallon maailmanmestaruuskilpailujen yhteydessä. Hän oli jalkapallotietämyksensä takia pidetty, ja pystyi myös kokoamaan itsensä kyyneleiden partaalta Englannin hävittyä Argentiinalle rangaistuspotkukilpailun jälkeen. Kisojen jälkeen *Ilta-Sanomat* järjesti äänestyksen kisojen suosituimmasta kommentaattorista, ja Armstrong voitti ylivoimaisesti.

Armstrong on sittemmin ollut studiokommentaattorina muun muassa useissa jalkapallon MM- ja EM-kisoissa sekä Nelosen Mestarien liigan ja Canal+:n Englannin valioliigan lähetyksissä. Armstrong on toiminut myös Futis+-ohjelman asiantuntijana.

Armstrong sanoo, että kommentaattorin työssä on hyväksi, "että ei ole niin hyvä suomi". Hänen sanotaan selittävän jalkapalloa samalla tavalla kuin sitä selitetään 10-vuotiaille junioreille.

Muuta
-----

Armstrong osallistui keväällä 2006 *Tanssii tähtien kanssa* -ohjelmaan kilpailijana.

Meriitit
--------

### Pelaajana

* Suomen mestaruus (3): 1979, 1980, 1984

### Valmentajana

* Suomen mestaruus: (5): 1998, 1999, 2000, 2002, 2003
* Suomen Cup (3): 1997, 2003, 2006

Lähteet
-------

* Räisänen, Kimmo: Kuuma mies kylmässä.  *Helsingin Sanomien Kuukausiliite*, nro Huhtikuu 2000, s. 30–35.  Sanoma Oy. ISSN 0780-0096.
* Vuorinen, Juha & Kasila, Markku: *Pelimiehet. Suomen jalkapallon pelaajatilastot 1930–2006*, s. 24. Suomen urheilumuseosäätiö, 2007. ISBN 978-952-99075-9-5.

### Viitteet

1. ↑
2. 1 2 3 4 5 6  Kimmo Räisänen: Kuuma mies kylmässä.  *Helsingin Sanomien Kuukausiliite*, nro Huhtikuu 2000, s. 30–35.  Sanoma Oy. ISSN 0780-0096.
3. ↑  "Keith Armstrong - Interview". Nufc.com, 7.8.2004. (luettu 15.4.2007)
4. ↑   (Arkistoitu – Internet Archive)
5. ↑  Keke Armstrongille uusi futispesti *Iltalehti*.  24.8.2012. Viitattu 8.10.2015.
6. ↑  Keith Armstrong on Ilveksen uusi valmentaja *Ilves Jalkapallon edustusjoukkue*.  24.10.2014.  Arkistoitu 26.10.2014. Viitattu 8.10.2015.
7. ↑
8. ↑  Keke Armstrong vaatii Ilvekseltä 60 000 euroa kipurahoja potkuistaan *www.iltalehti.fi*. Viitattu 25.5.2016. fi-FI
9. ↑  Keke Armstrong pettyi käräjäoikeuden päätökseen ja valittanee hoviin *iltalehti.fi*. Viitattu 3.10.2017.
10. ↑  Tuohtunut Keke Armstrong oli hovioikeudessa ex-seuraansa vastaan *iltalehti.fi*. Viitattu 3.10.2017.
11. ↑  Oivio, Janne: Keith Armstrong päihitti Ilveksen hovioikeudessa – seura tuomittiin mojoviin korvauksiin  10.11.2017. Ilta-Sanomat. Viitattu 10.11.2017.
12. ↑  Armstrong innoissaan paluusta Hakaan - FC Haka *FC Haka*.  22.11.2016.  Arkistoitu 4.10.2017. Viitattu 3.10.2017.
13. ↑  Keith Armstrong jatkaa Hakan päävalmentajana *iltalehti.fi*. Viitattu 3.10.2017.
14. ↑  Keke Armstrong Oy YTJ Yritystietojärjestelmä.  Arkistoitu 3.1.2015. Viitattu 16.11.2013.
15. ↑  Keith Armstrong Iltalehti.  Arkistoitu 3.1.2015. Viitattu 25.5.2010.
16. ↑  Jouni Mölsä: Anna Sorainen: On being Kimi Räikkönen's personal media minder  11.10.2005. Helsingin Sanomat - international edition. Viitattu 25.5.2010. (englanniksi)
17. ↑  He ovat FUTIS+ -ohjelman pääpirut  8.4.2010. MTV3. Viitattu 25.5.2010.

  


|  |  |  |
| --- | --- | --- |
| Edeltäjä:**Antti MuurinenOlli Huttunen** | **Suomen vuoden jalkapallovalmentaja**1999, 20002003 | Seuraaja:**Ari HjelmMichael Käld** |

|  |  |  |
| --- | --- | --- |
| Edeltäjä:**Olavi Tammimies** | **Rovaniemen Palloseuran päävalmentaja**1993–1994 | Seuraaja:**Timo Salmi** |

|  |  |  |
| --- | --- | --- |
| Edeltäjä:**Jyrki Heliskoski** | **HJK:n päävalmentaja**2002–9/2007 | Seuraaja:**Aki Hyryläinen** |

|  |  |  |
| --- | --- | --- |
| Edeltäjä:**Mika Malinen** | **Tampereen Ilveksen päävalmentaja**1–10/2015 | Seuraaja:**Marco Baruffato** |